****

Európska únia

Európsky fond regionálneho

rozvoja

**Metodický pokyn CKO č. 15**

**verzia 5**

**Programové obdobie 2014 – 2020**

|  |  |
| --- | --- |
| **Vec:** | k monitorovaniu projektov |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov |
| **Vydáva:** | Centrálny koordinačný orgán  Ministerstvo investícií, regionálneho rozvoja a informatizácie SR  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 0 |
| **Dátum vydania:** | 30.04.2021 |
| **Dátum účinnosti:** | 15.06.2021 |
| **Schválil:** | **JUDr. Denisa Žiláková**  generálna riaditeľka sekcie centrálny koordinačný orgán |

Obsah

[1 Úvod 2](#_Toc67498793)

[2 Všeobecné ustanovenia 2](#_Toc67498794)

[3 Monitorovanie projektu vo vzťahu k žiadosti o platbu 3](#_Toc67498795)

[4 Mimoriadna monitorovacia správa projektu 4](#_Toc67498796)

[5 Monitorovacia správa projektu (výročná alebo záverečná) 4](#_Toc67498797)

[6 Následná monitorovacia správa projektu 5](#_Toc67498798)

[7 Osobitné postupy monitorovania projektov v programoch cezhraničnej spolupráce 6](#_Toc67498799)

1 Úvod

1. Cieľom tohto metodického pokynu je definovať základné pravidlá, ktorými sú prijímatelia povinní riadiť sa pri monitorovaní projektov, pričom RO, ktoré sú zodpovedné za implementáciu operačných programov v rámci PO 2014 - 2020, sú povinné zapracovať tieto pravidlá do svojej riadiacej dokumentácie a pri výkone monitorovania projektov postupovať v súlade s nimi.
2. V prípade písomného splnomocnenia SO vykonávaním časti úloh RO je RO povinný zabezpečiť plnenie úloh vyplývajúcich z tohto metodického pokynu zo strany SO v rozsahu danom zmluvou o vykonávaní časti úloh riadiaceho orgánu sprostredkovateľským orgánom.
3. Podrobnosti vypĺňania formulárov monitorovacích správ projektu a Doplňujúcich monitorovacích údajov k ŽoP , ktoré slúžia na monitorovanie projektov, sú uvedené vo vzore CKO č. 25 Popis k vyplneniu monitorovacích správ projektu a vzore CKO č. 26 Popis k vyplneniu Doplňujúcich monitorovacích údajov k ŽoP.
4. Skratky a pojmy, používané v tomto metodickom pokyne, sú zadefinované v Systéme riadenia EŠIF.

2 Všeobecné ustanovenia

1. Monitorovanie projektu sa vykonáva v rámci dvoch základných etáp projektového cyklu a to je obdobie realizácie projektu a obdobie udržateľnosti projektu. Obdobie realizácie projektu je ukončené momentom fyzického a finančného ukončenia projektu, t. j. zúčtovaním/preplatením žiadosti o platbu (s príznakom záverečná) v súlade so Systémom finančného riadenia ŠF, KF a ENRF na PO 2014-2020. Obdobie udržateľnosti projektu začína kalendárnym dňom nasledujúcim po dni finančného ukončenia projektu (ak je to relevantné).
2. Vo vzťahu k obdobiu realizácie projektu a obdobiu udržateľnosti projektu sú kľúčovými nástrojmi na získavanie relevantných informácií údaje získavané v rámci prílohy vybraných typov žiadosti o platbu (Doplňujúce monitorovacie údaje k ŽoP) a údaje získavané prostredníctvom Monitorovacej správy projektu (výročnej alebo záverečnej), Mimoriadnej monitorovacej správy projektu a Následnej monitorovacej správy projektu. Vyššie uvedené údaje sú predkladané prostredníctvom ich zadania do formulárov v ITMS2014+.
3. RO akceptuje predloženie monitorovacích správ projektu (v súlade s podmienkami, stanovenými v zmluve o NFP):
   1. vyplnením formulára a jeho odoslaním prostredníctvom ITMS2014+, bez podpisu štatutárneho orgánu prijímateľa alebo splnomocnenej osoby v prípade, ak formulár v ITMS2014+ odošle štatutárny orgán prijímateľa alebo splnomocnená osoba a súčasne je to v súlade so zmluvou o NFP, resp. s rozhodnutím o schválení, ak je RO a prijímateľ tá istá osoba (ďalej sa používa aj v prípade, ak je RO a prijímateľ tá istá osoba pojem „zmluva o NFP“). V tomto prípade prijímateľ potvrdzuje správnosť údajov v monitorovacej správe projektu jej odoslaním; alebo
   2. v písomnej forme (tzn. v elektronickej podobe, v súlade so zákonom o e-Governmente, alebo listinnej podobe, v súlade so zmluvou o NFP) a zároveň odoslaním formulára prostredníctvom ITMS2014+; alebo
   3. vyplnením formulára a jeho odoslaním prostredníctvom ITMS2014+ a zároveň odoslaním skenu podpísanej monitorovacej správy prostredníctvom evidencie Komunikácia v ITMS2014+ (bez potreby predloženia písomnej verzie monitorovacej správy) v prípade, ak je to v súlade so zmluvou o NFP.
4. Ďalšími podpornými nástrojmi slúžiacimi na monitorovanie projektu sú najmä informácie predkladané prijímateľmi na základe požiadaviek RO a to v rozsahu a termínoch určených RO. Prijímateľ je v tomto prípade povinný bezodkladne alebo v inom termíne určenom RO predložiť požadované informácie vo vzťahu k projektu (napr. dokumentáciu súvisiacu s charakterom a postavením prijímateľa, s realizáciou projektu, účelom projektu, aktivitami prijímateľa súvisiacimi s účelom projektu, s vedením účtovníctva, údaje o účastníkoch projektu, údaje o začatí a ukončení každej hlavnej aktivity projektu a pod.) a to aj mimo poskytovania doplňujúcich monitorovacích údajov k žiadosti o platbu, resp. predkladania jednotlivých monitorovacích správ projektu alebo poskytovania informácií o monitorovaných údajoch na úrovni projektu.

3 Monitorovanie projektu vo vzťahu k žiadosti o platbu

1. Monitorovanie projektu vo vzťahu k žiadosti o platbu je kľúčovou časťou monitorovania projektu. Rozsah údajov poskytovaných na úrovni prijímateľa je zadefinovaný vo formulári v ITMS2014+. Popis k vyplneniu Doplňujúcich monitorovacích údajov k ŽoP je uvedený vo vzore CKO č. 26[[1]](#footnote-3). Informácie nad rámec formuláru Doplňujúcich monitorovacích údajov k ŽoP a v nadväznosti na potreby OP je RO oprávnený požadovať od prijímateľa prostredníctvom ďalšej prílohy k ŽoP, ktorej rozsah a obsah RO určí vopred v riadiacej dokumentácii (napr. v príručke pre prijímateľa).
2. Doplňujúce monitorovacie údaje k ŽoP sú poskytované len k priebežnej ŽoP, zúčtovaniu zálohovej platby a poskytnutiu predfinancovania (ďalej len „relevantná ŽoP“). Pri ostatných typoch žiadosti o platbu (t. j. žiadosť o zálohovú platbu a zúčtovanie predfinancovania) sa Doplňujúce monitorovacie údaje k ŽoP nevyžadujú.
3. Periodicita predkladania doplňujúcich monitorovacích údajov k ŽoP je totožná s periodicitou predkladania relevantnej ŽoP a je stanovená v zmluve o NFP.
4. Monitorované obdobie prvých Doplňujúcich monitorovacích údajoch k ŽoP je obdobie od účinnosti zmluvy o NFP alebo začiatku realizácie hlavných aktivít projektu (podľa toho čo nastalo skôr) do dňa predloženia ŽoP prostredníctvom ITMS2014+. Monitorované obdobie ďalších Doplňujúcich monitorovacích údajov k ŽoP (predložených v ďalších rokoch) je stanovené od 1.1. roku, v ktorom je ŽoP predkladaná, do dňa predloženia ŽoP, prostredníctvom ITMS2014+.
5. Kontrola doplňujúcich monitorovacích údajov k ŽoP prebieha v rámci kontroly správnosti ŽoP, nakoľko sú neoddeliteľnou súčasťou samotnej relevantnej ŽoP.

4 Mimoriadna monitorovacia správa projektu

1. Prijímateľ je povinný, na požiadanie RO, predložiť informácie o stave realizácie aktivít projektu, pokroku projektu, identifikovaných problémoch a rizikách realizovania projektu, ako aj ďalšie informácie v súvislosti s realizáciou projektu vo formáte stanovenom RO (napr. formulár Mimoriadnej monitorovacej správy projektu v ITMS2014+), príp. iné informácie.
2. RO môže vyžadovať od prijímateľa, aby k Mimoriadnej monitorovacej správe projektu pripojil relevantnú dokumentáciu podľa potreby (napr. fotodokumentáciu, prezenčné listiny a pod.), aby vylúčil prípadné pochybnosti pri preukazovaní skutočností vyplývajúcich z realizácie projektu. Rozsah údajov poskytovaných na úrovni prijímateľa prostredníctvom Mimoriadnej monitorovacej správy je zadefinovaný vo formulári v ITMS2014+. Popis k vyplneniu monitorovacej správy projektu je uvedený vo vzore CKO č. 25[[2]](#footnote-5).

5 Monitorovacia správa projektu (výročná alebo záverečná)

1. Monitorovanie projektu na pravidelnej báze je dôležitou súčasťou monitorovacích a hodnotiacich procesov. Rozsah údajov poskytovaných na úrovni prijímateľa je zadefinovaný vo formulári v ITMS2014+. Popis k vyplneniu monitorovacej správy projektu je uvedený vo vzore CKO č. 25[[3]](#footnote-6).
2. Monitorovacia správa projektu môže byť dvojakého typu vzhľadom na fázu realizácie projektu, a to výročná monitorovacia správa alebo záverečná monitorovacia správa projektu, pričom prijímateľ v závislosti od toho, o akú monitorovaciu správu ide, vyberie relevantný typ monitorovacej správy. V záujme zníženia administratívnej záťaže je výročná monitorovacia správa projektu vypracovávaná v ročnej periodicite, pričom priebežné monitorovanie počas roka je zabezpečené najmä cez monitorovanie projektu vo vzťahu k žiadosti o platbu (viď kapitola 3). Zároveň bol stanovený jednotný termín vypracovania výročnej monitorovacej správy tak, aby obsahovala požadované údaje a reflektovala stav projektu k 31.12. roku n; uvedený termín je stanovený aj s ohľadom na získavanie údajov potrebných k monitorovaniu a hodnoteniu EŠIF (napr. Informácia o stave implementácie EŠIF, Výročná správa/záverečná správa o vykonávaní operačného programu, Záväzný plán OP).
3. Monitorované obdobie v rámci prvej výročnej monitorovacej správy projektu je obdobie od nadobudnutia účinnosti zmluvy o NFP do 31.12. roku, v ktorom nadobudla zmluva o NFP účinnosť (ak realizácia hlavných aktivít projektu začala v rovnakom roku a po nadobudnutí účinnosti zmluvy o NFP) alebo v ktorom začal prijímateľ realizovať hlavné aktivity projektu (ak realizácie hlavných aktivít projektu začala v roku po roku nadobudnutia účinnosti zmluvy o NFP). Ak realizácia hlavných aktivít projektu začala pred nadobudnutím účinnosti zmluvy o NFP, monitorovaným obdobím prvej výročnej monitorovacej správy je obdobie od začiatku realizácie hlavných aktivít projektu do 31.12. roku, v ktorom nadobudla zmluva o NFP účinnosť[[4]](#footnote-7). Monitorované obdobie každej ďalšej výročnej monitorovacej správy je stanovené od 1.1. roku n+1 do 31.12. roku n+1. Prijímateľ má povinnosť predložiť výročnú monitorovaciu správu do 31. januára roku nasledujúceho po monitorovanom období (napr. monitorovaciu správu za obdobie od 1.1.2015 do 31.12.2015 je prijímateľ povinný predložiť najneskôr do 31. januára 2016). Počet výročných monitorovacích správ je závislý od dĺžky realizácie aktivít projektu.
4. Záverečná monitorovacia správa projektu zahŕňa monitorované obdobie od nadobudnutia účinnosti zmluvy o NFP (resp. od začatia realizácie hlavných aktivít projektu pred nadobudnutím účinnosti zmluvy o NFP v zmysle predchádzajúceho odseku) do momentu ukončenia realizácie aktivít projektu, pričom prijímateľ má povinnosť predložiť túto záverečnú monitorovaciu správu do 30 pracovných dní odo dňa ukončenia aktivít projektu (resp. vo výnimočných prípadoch, ak sú aktivity ukončené pred nadobudnutím účinnosti zmluvy o NFP, do 30 pracovných dní odo dňa nadobudnutia účinnosti zmluvy o NFP). Prijímateľ predkladá za monitorované obdobie posledného roku, v ktorom boli ukončené aktivity projektu, iba monitorovaciu správu typu záverečná (monitorovacia správa typu výročná sa nepredkladá).
5. RO je oprávnený stanoviť v riadiacej dokumentácii iný termín na predloženie monitorovacích správ, ako je uvedené vyššie.
6. RO môže vyžadovať od prijímateľa, aby k monitorovacej správe projektu pripojil relevantnú dokumentáciu podľa potreby (napr. fotodokumentáciu, prezenčné listiny a pod.), aby vylúčil prípadné pochybnosti pri preukazovaní skutočností vyplývajúcich z realizácie projektu.

6 Následná monitorovacia správa projektu

1. Povinnosť vypracovať následnú monitorovaciu správu sa vzťahuje na projekty, v rámci ktorých existuje povinnosť udržateľnosti projektu (5 rokov od finančného ukončenia projektu, resp. 3 roky v prípade malých a stredných podnikov alebo obdobie stanovené v pravidlách o štátnej pomoci). V prípade projektov, ktoré nepredstavujú investíciu do infraštruktúry alebo investíciu do výroby (najmä projekty podporované z ESF/IZM a projekty technickej pomoci), plynie udržateľnosť iba vtedy, keď tieto projekty podliehajú povinnosti zachovať investíciu podľa uplatniteľných pravidiel štátnej pomoci. RO požaduje predkladanie následnej monitorovacej správy projektu len v prípade ak sa na projekt vzťahuje povinnosť udržateľnosti, alebo dosahovanie požadovaných hodnôt merateľných ukazovateľov prebieha až po skončení projektu (v špecifických odôvodnených prípadoch je RO oprávnený rozhodnúť o predkladaní následnej monitorovacej správy aj pri projektoch, na ktoré sa nevzťahuje povinnosť udržateľnosti, alebo sa nedosahujú hodnoty merateľných ukazovateľov až po skončení projektu).
2. Obdobie udržateľnosti projektu predstavuje časový úsek, v rámci ktorého je prijímateľ ktorý dosiahol určené ciele projektu povinný zabezpečiť zachovanie účelu a podmienok realizácie projektu, na základe ktorých mu bol poskytnutý príspevok. Ide najmä o udržanie výsledkov projektu počas stanoveného obdobia, ako aj o dodržanie ostatných podmienok vyplývajúcich z čl. 71 všeobecného nariadenia alebo z uplatniteľných pravidiel o štátnej pomoci.
3. Podrobné pravidlá pre stanovenie obdobia a podmienok udržateľnosti v závislosti   
   od typu projektu, ako aj postup RO v prípade neplnenia povinností prijímateľa spojených so zachovaním účelu a podmienok realizácie projektu upravuje zmluva o NFP a Metodický pokyn CKO č. 26 [k postupom zmenového konania a monitorovaniu dodržania podmienok udržateľnosti projektu](http://www.partnerskadohoda.gov.sk/data/files/460_mp-cko-c-26-verzia-1.zip).
4. Následná monitorovacia správa predstavuje nástroj RO pre zber informácií o projekte, na základe ktorých vyhodnocuje zachovanie účelu poskytnutia NFP ako aj údajov, ktoré agreguje a využíva na programovej úrovni pri vypracovaní výstupov monitorovania a hodnotenia programu. Rozsah údajov poskytovaných na úrovni prijímateľa je zadefinovaný vo formulári v ITMS2014+. Popis k vyplneniu monitorovacej správy projektu je uvedený vo vzore CKO č. 25[[5]](#footnote-8)
5. Následná monitorovacia správa sa predkladá do 30 kalendárnych dní od uplynutia monitorovaného obdobia (RO je oprávnený stanoviť v riadiacej dokumentácii iný termín na predloženie Následnej monitorovacej správy). Za prvé monitorované obdobie sa považuje obdobie od ukončenia realizácie aktivít projektu (t. j. deň nasledujúci po poslednom dni monitorovaného obdobia záverečnej monitorovacej správy projektu) do 12 mesiacov odo dňa finančného ukončenia projektu. Ďalšie následné monitorovacie správy sa predkladajú každých 12 mesiacov až do doby uplynutia obdobia udržateľnosti projektu.
6. RO môže vyžadovať od prijímateľa, aby k Následnej monitorovacej správe projektu pripojil relevantnú dokumentáciu podľa potreby (napr. preukázanie splnenia pravidiel publicity doložením fotodokumentácie z miesta umiestnenia stálej tabule, relevantné doklady preukazujúce dosiahnutie merateľných ukazovateľov, poistné zmluvy a doklady preukazujúce úhradu poistného, doklady preukazujúce skutočnosti týkajúce sa čistého príjmu v prípade projektov generujúcich príjmy, kolaudačné rozhodnutie, rozhodnutie o uvedení stavby do riadneho užívania a pod.).

7 Osobitné postupy monitorovania projektov v programoch cezhraničnej spolupráce

1. V programoch cezhraničnej spolupráce (ďalej len „PCS“) sa monitorovanie projektov realizuje v súlade s kapitolami 1, 2 a 3 tohto metodického pokynu. RO je oprávnený pri monitorovaní projektov stanoviť povinnosť využívania Monitorovacích správ projektu v zmysle kapitoly 4 a 5 tohto metodického pokynu. V prípade, ak RO monitorovacie správy projektu uvedené v kapitole 5 tohto metodického pokynu nebude využívať, zabezpečí plnenie povinností, vyplývajúcich z článku 24 Delegovaného nariadenia EK č. 480/2014 alternatívnym spôsobom a zaznamená v systéme ITMS2014+ dosiahnuté hodnoty ukazovateľov na úrovni programu k 31.12. každého roku pre potreby spoločného monitorovania na úrovni EŠIF (Mimoriadna monitorovacia správa projektu).
2. RO je oprávnený pri monitorovaní udržateľnosti projektu stanoviť povinnosť využívania následnej monitorovacej správy projektu v zmysle kapitoly 6 tohto metodického pokynu. Následná monitorovacia správa je predkladaná v súlade s odsekom 1 tejto kapitoly.
3. Nad rámec monitorovania projektov v zmysle odseku 1 tejto kapitoly sú projekty PCS monitorované podľa odsekov 3 až 5 tejto kapitoly. Špecifiká monitorovania projektov PCS v týchto odsekoch nie sú podporované prostredníctvom ITMS2014+.
4. Monitorovanie projektu v rámci PCS je rozdelené na dve základné časti:

* monitorovanie projektu za jednotlivých projektových partnerov (Správa o aktivitách projektu (ďalej len „MS“)) a
* monitorovanie projektu ako celku (Súhrnná monitorovacia správa[[6]](#footnote-9) – priebežná a záverečná, Následná monitorovacia správa).

1. Pri monitorovaní projektu za jednotlivých projektových partnerov v rámci PCS sú všetci Partneri projektu povinní podávať priebežné informácie o postupe realizácie projektu príslušným Národným kontrolórom (projektoví partneri zo SR predkladajú MS na RO, projektoví partneri z Českej republiky, resp. z Rakúska predkladajú MS na príslušný národný orgán – Centrum pro regionální rozvoj ČR, resp. spolkové kraje v Rakúsku). Tieto informácie sa týkajú vecnej a finančnej stránky realizácie aktivít. Vecné informácie sú podávané prostredníctvom MS, ktoré nie sú procesované v ITMS2014+ a finančné prostredníctvom Zoznamov deklarovaných výdavkov a Žiadostí o platbu. Obe tieto časti sú úzko previazané. MS a Zoznamy deklarovaných výdavkov sa predkladajú podľa harmonogramu, ktorý je prílohou zmluvy o NFP.
2. Súhrnnú monitorovaciu správu predkladá vedúci partner v termínoch, stanovených v zmluve o NFP na RO.

1. Vzor CKO č. 26 Popis k vyplneniu Doplňujúcich monitorovacích údajov k ŽoP. [↑](#footnote-ref-3)
2. Vzor CKO č. 25 Popis k vyplneniu monitorovacích správ projektu. [↑](#footnote-ref-5)
3. Vzor CKO č. 25 Popis k vyplneniu monitorovacích správ projektu. [↑](#footnote-ref-6)
4. Ak začal prijímateľ realizovať aktivity projektu napr. v 05/2019, zmluva o NFP nadobudla účinnosť v 02/2020, monitorované obdobie 1. MS je od 05/2019 do 31.12.2020.

   Ak začal prijímateľ realizovať aktivity projektu napr. v 05/2020, zmluva o NFP nadobudla účinnosť v 05/2020, monitorované obdobie 1. MS je od 05/2020 do 31.12.2020.

   Ak zmluva o NFP nadobudla účinnosť napr. v 05/2019 a prijímateľ začal realizovať aktivity projektu v 02/2020, monitorované obdobie 1. MS je od 05/2019 do 31.12.2020.

   Ak zmluva o NFP nadobudla účinnosť napr. 31.12.2020 a prijímateľ začal realizovať aktivity projektu 31.12.2020, MS za rok 2020 nepredkladá (RO monitorovací termín nezadá, resp. vymaže).

   Ak zmluva o NFP nadobudla účinnosť napr. 31.12.2020 a prijímateľ začal realizovať aktivity projektu v 11/2020, monitorované obdobie 1. MS je od 11/2020 do 31.12.2020.

   Ak zmluva o NFP nadobudla účinnosť napr. 31.12.2020 a prijímateľ začal realizovať aktivity projektu v 02/2021, monitorované obdobie 1. MS je od 31.12.2020 do 31.12.2021. [↑](#footnote-ref-7)
5. Vzor CKO č. 25 Popis k vyplneniu monitorovacích správ projektu. [↑](#footnote-ref-8)
6. Súhrnná monitorovacia správa je označenie v riadiacej dokumentácii k PCS pre Mimoriadnu monitorovaciu správu projektu , ktorá je štandardne predkladaná prostredníctvom ITMS2014+, v termínoch, stanovených RO. [↑](#footnote-ref-9)